Neuvoston lausunto, annettu 12 päivänä maaliskuuta 2001, Luxemburgin tarkistetusta vakausohjelmasta vuosiksi 1999-2003



Virallinen lehti nro C 109 , 10/04/2001 s. 0001 - 0001



Neuvoston lausunto, annettu 12 päivänä maaliskuuta 2001, Luxemburgin tarkistetusta vakausohjelmasta vuosiksi 1999-2003 (2001/C 109/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ANTAA SEURAAVAN LAUSUNNON: Neuvosto tarkasteli 12 päivänä maaliskuuta 2001 Luxemburgin vuonna 2000 tarkistettua vakausohjelmaa, joka kattaa vuodet 2000-2003. Neuvosto toteaa, että jatkuva sitoutuminen vakaaseen talouspolitiikkaan ja erityisesti finanssipolitiikkaan on Luxemburgissa johtanut merkittävään talouskehitykseen: kokonaistuotannon kasvu oli 7,5 prosenttia vuonna 1999 ja vuonna 2000 arviolta 8,3 prosenttia. Neuvosto toteaa tyytyväisenä, että vuonna 1999 esitetyssä vakausohjelman tarkistuksessa asetetut julkisen talouden tavoitteet on ylitetty, koska julkisen talouden ylijäämä oli 4,4 prosenttia suhteessa BKT:hen vuonna 1999 ja todennäköisesti yli 3 prosenttia suhteessa BKT:hen vuonna 2000. Neuvosto katsoo, että tarkistettu vakausohjelma on talouspolitiikan laajojen suuntaviivojen mukainen. Neuvosto toteaa, että tarkistetussa vakausohjelmassa otetaan huomioon vuosiksi 2001 ja 2002 suunniteltu kunnianhimoinen tuloverojen alennus, jonka seurauksena julkisen talouden ylijäämän ennustetaan vuosina 2001-2003 supistuvan noin 2,5 prosenttiin suhteessa BKT:hen. Vaikka Luxemburgin erittäin terve julkinen talous selvästi mahdollistaa verorasituksen huomattavan alentamisen, neuvosto panee merkille verouudistuksen antaman sysäyksen nopeasti kasvavalle taloudelle, jossa palkkojen nousu on jo kiihtymässä ja kehottaa hallitusta valmistautumaan finanssipolitiikan virityksen tiukentamiseen, jos inflaation vaara käy selvemmäksi. Neuvosto toteaa, että julkisen talouden menot kasvavat edelleen nopeasti, vaikka niiden ennustetaankin vuoteen 2003 mennessä alenevan 2 prosenttiyksikköä suhteessa BKT:hen. Sen vuoksi neuvosto suosittaa, että Luxemburgin hallitus seuraisi tiiviisti menojen kasvua ja olisi valmis rajoittamaan sitä, sillä siitä voi tulla julkisen talouden haavoittuvuuden lähde, jos kokonaistuotannon kasvu hidastuu. Neuvosto kiittää talouden tehokkuuden vahvistamiseksi suunniteltuja politiikkoja ja erityisesti julkisten investointien lisäämistä. Se kiinnittää huomiota sosiaaliturva-alan vararahastojen vahvistamistoimiin, erityisesti eläkevarauksiin. Seuraavassa vakausohjelman tarkistuksessa olisi annettava lisätietoja väestön ikääntymisen kustannuksista. Neuvosto kiinnittää myös huomiota eläketutkimukseen, jonka hallitus tilasi Kansainväliseltä työjärjestöltä (ILO). Neuvosto toteaa, että vaikka julkisen talouden velka on Luxemburgissa poikkeuksellisen pieni, myös tämän alan kehityksestä olisi annettava enemmän tietoa. Neuvosto katsoo, että julkisen talouden perusrahoitusasema, joka vastaa ennakoituja ylijäämiä ohjelmakaudella vuoteen 2003, tarjoaa riittävän varmuusmarginaalin, joka estää alijäämäkynnyksen (3 prosenttia suhteessa BKT:hen) ylittymisen ja täten täyttää täysin vakaus- ja kasvusopimuksen vaatimukset. (1) EYVL L 209, 2.8.1997, s. 1.